Ohangarondagi koloniyada kaltaklangan mahbusga nisbatan sud-tibbiy ekspertiza tayinlandi — Ombudsman

Ohangaronda diniy ma’ruza eshitgan mahbus kaltaklangani to‘g‘risida xabar berilgandi. Keyinroq IIV ushbu xabarlarni rad etib, mahbus manzil-koloniya boshlig‘ining qarori asosida intizomiy jazoga tortilganini bildirgandi. Oliy Majlisning Inson huquqlari bo‘yicha vakili matbuot xizmatiga tayanib O‘zAning ma’lum qilishicha, vaziyatni o‘rganish borasida mahkum bilan yakka tartibda suhbat olib borilgan.

 Toshkent viloyatidagi 48-son manzil-koloniya
Ma’lum qilinishicha, vaziyatga oydinlik kiritish maqsadida Oliy Majlisning Inson huquqlari bo‘yicha vakili (Ombudsman)ning qiynoqqa solish va boshqa shafqatsiz, g‘ayriinsoniy yoki qadr-qimmatni kamsituvchi muomala hamda jazo turlarini qo‘llashning oldini olish bo‘yicha sektor xodimlari Toshkent viloyatidagi mazkur manzil-koloniyaga borib, mahkum F.M. bilan yakka tartibda suhbat olib borgan.
Suhbat yakunlari bo‘yicha ma’lumotnoma tayyorlanib, to‘plangan hujjatlar prokuratura organlariga taqdim etilgan va ular tomonidan ekspertlarni jalb etgan holda sud-tibbiy ekspertizasi o‘tkazilishi belgilangan.
“Mazkur holat Ombudsman nazoratiga olingan bo‘lib, vaziyatga oydinlik kiritilgach, natijasi bo‘yicha OAVga batafsil ma’lumot taqdim etiladi”, — deyiladi xabarda.